የኢትዮጵያ የቱሪዝም አባት አቶ ኃብተስላሴ ታፈሰ አረፉ
የኢትዮጵያ የቱሪዝም አባት በመባል የሚታወቁት አቶ ኃብተስላሴ ታፈሰ አርፈዋል ፡፡አቶ ኃብተስላሴ ባደረባቸው ህመም ምክንያት በባልቻ ሆስፒታል በህክምና ሲረዱ ቆይተው ዛሬ በ90 ዓመታቸው ማረፋቸውን ከባህልና ቱሪዝም ሚኒስቴር ያገኘነው መረጃ ያመልከታል።“የቱሪዝም አባት” የሚል መጠሪያ የተሰጣቸው አቶ ኃብተሥላሴ ለረጅም ዓመታት የሀገሪቱ የቱሪዝም መለያ በመሆን ሲያገለግል የነበረውን “የ13 ሦስት ወራት ፀጋ (13 Months of Sunshine)” የፈጠሩ ናቸው።በተጨማሪም የኢትዮጵያን ቱሪዝም በዓለም አቀፍ ደረጃ ለማስተዋወቅ የተለያዩ ስራዎችን የሰሩ ሲሆን፤ በፎቶ አንሺነት፣ በአስጎብኚነት እና በቱሪዝም ኮሚሽነርነት የስራ ዘርፎች አገልግለዋል።የሦስት ልጆች አባት የነበሩት አቶ ኃብተስላሴ ታፈሰ ለሀገሪቱ የቱሪዝም እድገት ላበረከቱት የላቀ አስተዋፅኦም ከኢፌዲሪ ጠቅላይ ሚኒስትር ኃይለማርያም ደሳለኝ እጅ የእውቅና የወርቅ ፒን ተበርክቶላቸው እንደነበረም ይታወቃል።ዋልታ ሚዲያና ኮሚኒኬሽን ኮርፖሬት ለቤተሰቦቻቸውና ወዳጅ ዘመዶቻቸው መጽናናትን ተመኝቷል፡፡ 